  Анжелика Тихонова корреспондент 10-тӥ оштолэзе ӵукна Ижкарысь волонтёръёс мер транспорт дугдылон интыосын 5 сюрс эм маскаос люкылӥзы. Со сярысь элькун тӧролэн но кивалтэтлэн пресс-службазы ивортэ. Акцие «Мы вместе 2020», #ПоддЕРжка, «Врачи-волонтёры» ӟечлэсьтон ӵектонъёсысь 80 волонтёръёс пыриськизы. Соос 7 часысен 8 часозь ужаны мынӥсь муртъёслы маскаос сётъязы но соослэсь кулэлыкссэс валэктӥзы. «Мы вместе 2020» ӵектослэн штабезлэн координаторезлэн воштӥсез, Удмурт кун университетысь студент Евгений Фарина пусйиз, транспортын ог-огедлэсь кыдёкын возиськыны туж секыт, соин ик кышкытлык улэ ваньмы шедиськомы.  Саклыкез кыскон понна ми плакатъёс суредам, соос огшорыесь – огшоры картон вылын, валтӥсез пуштросаз – «Носи маску правильно». Акци азьын ми асьме волонтёръёсмылы инструктаж ортчытӥм. Вераме потэ, адямиос, милемыз адӟыса, мыняло, дорамы лыкто, маска басьто, тау каро Евгений Фарина, «Мы вместе 2020» ӵектослэн штабезлэн координаторезлэн воштӥсез, Удмурт кун университетын дышетскись   Ижкарысь эм академиын дышетскись, «Волотёры-медики» огъяросси мер движенилэн улосвыл координаторез, Ижкарысь арлыдоослы юрттэт сётонъя штаблэн координаторез Елизавета Плеханова волонтёръёс пӧлын 5 ар ини. Со калыклы валэктӥз, кызьы маскаосты шонер нуллоно. Маскаез буёло палыныз кыре дӥсяно, чурыт юнматонзэ нырвыжыя тупатоно, ангесэз ворсано но пель сьӧры юнматоно. Чаклано, маска ымнырез лач-лач ворса шуыса. Сое кык час гинэ нуллоно, выльысь уже кутыны уг яра. Маска борды киосын йӧтылоно ӧвӧл. Кыльыны но калъёсыз борды кутскыса кулэ. Озьы ик киосты майталэн ӵемгес миськыны но антисептикен утялтыны ӵектӥськом. Шумпотымон, адямиос вераммес пелязы поно Елизавета Плеханова, «Волотёры-медики» огъяросси мер движенилэн улосвыл координаторез, Ижысь эм академиын дышетскись   Удмуртиысь физкультурая, спортъя но егитъёсын ужан политикая министрлэн воштӥсез Дмитрий Плешаков акциез элькунысьтымы волонтёръёслэн огазеяськонзы малпаз шуыса пусйиз. Солы элькунлэн тӧроез Александр Бречалов, озьы ик ИжГЭТ но Удмуртиысь аптекаос дурбасьтӥзы. Туннэ та акци пилотной гинэ, учком кулэлыкезъя. Пусйыны кулэ, адямиос концепцимес валало – одӥг маска одӥг кие, быдэс пачкаосын уг куро. Кинъёс трос пол кутӥськыны быгатӥсь маскаен мыно, уг но басьто, соос басьтыны быгатымтэ яке вуттымтэ адямиослы кулэгес шуо Дмитрий Плешаков, Удмуртиысь физкультурая, спортъя но егитъёсын ужан политикая министрлэн воштӥсезМинистрлэн воштӥсез Ижкарын адямиос дисциплинаез чаклало шуыса пусйиз, маскаен ветлыны тыршо. Нош кинлы сёто, соос соку ик дӥсяло. Тодэ вайытом, туннэ нуналлы Удмуртиын коронавирусэн 11 черламъёсты пусйизы. Тегъёс: Мерлык Ижкар Удмуртия коронавирус тазалыкезутён волонтёръёс  